Pa moor glo stiefseun oor vuil potArgieffoto (Foto: Pixabay) ’n 34-jarige man van Philipstown in die Noord-Kaap is Vrydag in hegtenis geneem nadat hy glo sy stiefseun met ’n mes doodgesteek het. Die seun het glo geweier om ’n vuil pot te was. Lt.kol. Dimakatso Mooi, woordvoerder van die polisie, sê die man het glo sy stiefseun in die bors met die mes gesteek nadat die stiefseun aangedui het dat hy nie die pot gaan was nie. Die seun, wie se ouderdom nie bekendgemaak is nie, is op die toneel dood verklaar en die man is net daarna in hegtenis geneem. Hy sal na verwagting Maandag in die landdroshof in Philipstown verskyn. Genl.maj. Henriette de Waal, die waarnemende provinsiale polisiekommissaris in die Noord-Kaap, het die voorval ten sterkste veroordeel. “Die Noord-Kaapse polisie moedig gemeenskapslede aan om nie geweld as ’n oplossing te gebruik nie,” sê Mooi. “Mense moet eerder vreedsaam oplossings vir hul probleme soek, soos om advies van hul leraars, maatskaplike werkers en selfs gemeenskapsleiers te vra.” Die polisie se ondersoek gaan intussen voort.